ดาวโจนส์ปิดร่วง 272 จุด หลังสหรัฐเผยข้อมูลจ้างงาน
ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (4 ก.ย.) หลังจากข้อมูลจ้างงานนอกภาคเกษตรของสหรัฐในเดือนส.ค.ส่งผลให้มีความไม่แน่นอนว่าธนาคารกลางสหรัฐ (เฟด) จะปรับขึ้นอัตราดอกเบี้ยในเดือนนี้หรือไม่
5 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ร่วง 272.38 จุด หรือ 1.66% ปิด (4 ก.ย.) ที่ 16,102.38 จุด, ดัชนี S&amp;P 500 ปรับลง 29.91 จุด หรือ 1.53% ปิดที่ 1,921.22 จุด และดัชนี Nasdaq รูดลง 49.58 จุด หรือ 1.05% ปิดที่ 4,683.92 จุด
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค.
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2% ขณะเดียวกัน กระทรวงแรงงานสหรัฐได้ทบทวนตัวเลขการจ้างงานในเดือนมิ.ย. โดยปรับเพิ่มขึ้นสู่ระดับ 245,000 ตำแหน่งจากที่มีการรายงานก่อนหน้านี้ว่าเพิ่มขึ้น 231,000 ตำแหน่ง
ข้อมูลดังกล่าวนับว่ามีความสำคัญสำหรับเจ้าหน้าที่กำหนดนโยบายการเงินของเฟดในการประเมินตลาดแรงงานสหรัฐ ก่อนที่จะตัดสินใจว่าจะปรับขึ้นอัตราดอกเบี้ยในการประชุมนโยบายครั้งหน้าในช่วงกลางเดือนนี้ หรือจะชะลอเวลาออกไป นอกจากนี้ ตลาดหุ้นนิวยอร์กยังได้รับแรงกดดันจากตลาดหุ้นต่างประเทศที่พากันร่วงลง ท่ามกลางความไม่ชัดเจนเกี่ยวกับการปรับขึ้นอัตราดอกเบี้ยของสหรัฐ